Augustinus Johannesson Sellevold

Augustinus Johannesson Sellevold () var ein norsk fiskarbonde og politikar frå Nordland.

Sellevold var fødd på garden Bø i Bjørnskinn. I barneåra gjekk han årleg åtte dagar i skule. Kunnskapstrongen var stor, så han las elles alt han kom over av ymse skrifter. Då han fekk tilstrekkeleg inntekt, kunne han også kjøpe seg bøker, og han lærte seg ved sjølvstudium  mellom anna tysk. 12 år gammal byrja han å skrive vers, med blekk laga av sot og vatn.

Han reiste på fiske fyrste gong i tiårs-alderen, dette levde han av til han var 24 år. Då hadde han skaffa seg rorbu og hjellbruk i Nyksund. I 1837 kjøpte han garden Sellevold i Dverberg, busette seg der og dreiv ein kombinasjon av landbruk og fiskeri.

Sellevold var 4. representant for Nordlands amt på Stortinget 1845 og 1848. I 1845 var han medlem av næringskomite nr 1 og i 1848 av Lagtinget, bankkomiteen, og komiteane om skattestellet i byane og om pengekrisa.

Sellevold var også aktiv i lokalt styre og stell, sat 1840-66 i heradstyret og formannskapet i Dverberg. Han var ordførar i 1840–44, 1848–52, 1856–60, formann 1861–62 og varaordførar 1863–64. Perioden 1842-72 var han forlikskommissær.

Sellevold stifta i 1860 Dverberg Misjonsforening. Han var også aktiv for fråhaldssaka. «Efter et farefuldt forlis paa en reise til Tromsø 1874 blev han døv og da dette tok til, kunde han ikke motta nyt valg som stortingsmann.»Lindstøl: Stortinget og Statsraadet

I samtida var Sellevold også kjend som diktar av salmar og andre vers, som han gjerne forfatta medan han rodde fiske. Enkelte av dikta og småskriftene kom på trykk, delvis i aviser. Elles vart lite bevart for ettertida. Hausten 2009 vart hans «Stenkjærs klagesang» frå 1854 utgjeven på cd, songen av Ola Fjellvikås.Oppslag på Steinkjerleksikonet på nett; besøkt 21. september 2009. Sjå også lydfil.

80 år gammal var Sellevold tildelt Borgardådsmedaljen i sølv. I sine siste år var han blind. Han døydde i 1893.

Ved Dverberg kyrkje står ein bauta over Sellevold.

Kjelder

Lindstøl, Tallak: Stortinget og Statsraadet 1814-1914. Kristiania, 1914


Denne artikkelen bygger på «Augustinus Johannesson Sellevold» frå ,  den 8. august 2010.  

Bakgrunnsstoff 
 Biografi om Augustinus Sellevold

Kategori:Stortingsrepresentantar 1845-1847
Kategori:Stortingsrepresentantar 1848-1850
Kategori:Stortingsrepresentantar for Nordland
Kategori:Ordførarar i Dverberg
Kategori:Norske gardbrukarar
Kategori:Norske fiskarar
Kategori:Medaljen for borgardåd
Kategori:Folk frå Andøy